Per Clausen (EL), 2010-05-18:
Nu er det jo ikke så usædvanligt, at vi behandler forslag om nationale handlingsplaner.
Man kan vel sige, at nationale handlingsplaner plejer at være en god idé, når det er regeringen, der kommer med forslaget, og en skidt idé, når det er oppositionen, der kommer med forslaget.
Sådan er det selvfølgelig også i dag – det er ikke overraskende.
På den anden side kan man selvfølgelig også sige: Jamen hvad kunne være en særlig grund til, at der var brug for at lave en sammenhængende handlingsplan på det her område?
Det synes jeg i hvert fald at der er en ting der taler for, og det er den kompleksitet, som jeg faktisk synes er på det her område, forstået på den måde, at hvis man udelukkende opfatter det som erhverv og erhvervspolitik, tror jeg at man får en skæv vinkel på diskussionen om computerspil.
Det er jo ikke, fordi det ikke er erhvervspolitik, og det er ikke, fordi det ikke også er et erhverv, der på mange områder klarer sig ganske glimrende, og hvor man derfor også godt kunne diskutere, om der var behov for yderligere støtte, og måske nå frem til den konklusion, at det var der ikke.
Men efter Enhedslistens opfattelse er der også, når vi snakker computerspil, en række andre elementer, der gør det særlig interessant og vigtigt at udvikle og sikre det, man kunne kalde en dansk computerspilsindustri og dansk computerspilskultur.
Der er hele spørgsmålet om, hvilken rolle computerspil kan spille i undervisningssektoren, i uddannelsessektoren.
Jeg tror, at de fleste i hvert fald i min alder er gået fra at have sådan en oplevelse af, at det nok var noget, der måske var lidt usundt og tvivlsomt at beskæftige sig med – fordi de unge mennesker og børn hellere måtte løbe rundt ude på græsplænen og spille fodbold, ligesom vi gjorde, med de skadevirkninger, det gav i det lange løb – men efterhånden har opdaget, at der faktisk findes masser af udviklingspotentiale og udviklingsmuligheder, også uddannelsesmuligheder, i computerspil.
På godt og ondt, naturligvis, for hvis det er noget, som påvirker mennesker, så kan det selvfølgelig både være godt og skidt.
Derfor synes jeg sådan set, at det at inddrage det uddannelsesmæssige og udviklingsmæssige element i det også får nogle konsekvenser, som rækker ud over det at diskutere computerspil udelukkende i en erhvervsmæssig sammenhæng.
Så er der selvfølgelig også, synes jeg, hele diskussionen om sprog, kultur.
Altså, hvordan sikrer man sig, hvis man har det synspunkt, at det er vigtigt, at det danske sprog stadig spiller en rolle og stadig udvikles?
Det er jo mit indtryk, at alle partier i Folketinget sådan set er enige om det.
Det er vi da i hvert fald, når vi diskuterer sprogpolitik.
Hvordan sikrer vi os, at der så også sker en udvikling der, der gør, at der også findes computerspil, der er udviklet ad den tangent?
Og så er der hele spørgsmålet om, hvordan computerspil også kan være et led i at give mennesker kulturelle, underholdningsmæssige oplevelser.
Det er jo ikke altid, at der er nogen modsætning eller adskillelse mellem det kulturelle og det underholdende.
Jeg synes sådan set, at der i den sammenhæng godt kunne være en idé i at prøve at diskutere en sammenhængende plan på området, men må jo så konstatere, at det nok vil være sådan fremover, at inputtene vil komme lidt fra forskellige sider, dels en erhvervspolitisk side, dels en kulturpolitisk side, og givetvis også en uddannelsespolitisk side.
Så må man jo håbe på, at det i sidste instans alligevel kommer til at hænge fornuftigt sammen.
I hvert fald kan computerspilsindustrien jo da ikke, synes jeg, klage over mangelen på velvillige bemærkninger, for velviljen over for computerspilsindustrien og de mennesker, der arbejder med det, er jo næsten så stor, at det indimellem kan knibe med velviljen over for, at der er et politisk parti, der kommer med et forslag på området.
Så er jeg selvfølgelig glad for at få den oplysning, at de samlede initiativer fra venstrefløjens side på kulturområdet ikke er kommet over de 200 mio. kr. Det gør jo da, at det er til at finansiere efter et kommende valg.